Tysk politi har muligvis forhindret et større terrorangreb i København.

En 21-årig syrisk flygtning er blevet anholdt og sigtes nu af statsanklager for at have forberedt et terrorangreb i København. Det skriver nyhedsbureauet dpa.

Manden blev pågrebet af myndighederne d. 19. november sidste år, da han forsøgte at rejse fra Tyskland til

Danmark med flere end 17.000 tændstikker, en pakke fyrværkeri, 17 batterier, seks walkie-talkier og to køkkenknive.

Manden kom ifølge dpa til Tyskland som flygtning i 2015 og var senest registreret på et flygtningecenter i Biberach i Sydtyskland. Ifølge statsanklageren planlagde han »at fremstille en sprængladning, der skulle detoneres i en større menneskemængde i København«, skriver dpa.

Manden vil nu blive sigtet for terrorisme.

Mandag aften er det endnu ikke lykkedes Ritzau at få en kommentar fra Københavns Politi. I Politiets Efterretningstjeneste (PET) er meldingen omkring klokken 19, at man er ved at undersøge sagen.

Troels Heeger er Berlingskes korrespondent i Tyskland